DA Den Europæiske Unions Tidende C 191/2

RETNINGSLINJER FOR DEMONSTRATIONSPROJEKTER UNDER LIFE-MILJØ

(2004/C 191/02)

Hovedformålet med Life, det eneste europæiske finansielle instrument, der er specifikt er rettet mod miljøet, er at støtte det sjette miljøhandlingsprogram, dets fire prioriteter og dets syv temastrategier.

Europa-Kommissionen vil anvende nærværende retningslinjer — der dog ikke er retligt bindende — til at vurdere, om forslag til demonstrationsprojekter under Life-Miljø er af betydning for Fællesskabet. Ansøgere bør derfor være opmærksomme på, at forslag vedrørende emner, der falder uden for de nedenfor anførte mål, sandsynligvis ikke vil blive støttet. Retningslinjerne findes også på Life-webstedet på følgende adresse: http://europa.eu.int/comm/environment/life/home.htm

I. GENERELLE PRINCIPPER

Life-Miljø-projekter bør bygge på resultaterne af Fællesskabets forskningsprogrammer, hvor dette er muligt, og på lovende teknologi, der er udviklet af industrien. Projekterne bør producere resultater, der kan danne grundlag for en bredere formidling, f.eks. med støtte fra strukturfondene.

Life-Miljø støtter innovative demonstrationsprojekter (1) i tråd med Göteborg-strategien, navnlig projekter, der bidrager til Lissabon-processen ved at tilføje målelige sociale og økonomiske fordele og bygge på en videnbaseret fremgangsmåde.

I overensstemmelse med handlingsplanen for miljøteknologi (2) fremmer Life-Miljø projekter, der fører til:

— kortlægning af lovende miljøteknologier (eller -metoder eller -processer) og hindringerne for deres udbredelse, samt løsninger for at overvinde disse hindringer

For at nå de bedst mulige resultater bør projekterne i videst mulig udstrækning:

— fremme en videst mulig anvendelse af videnskabeligt verificerede teknologier/metoder (dvs. netværksprojekter, formidling af resultater via relevante organer mv.)

— integrere kapacitetsopbyggende foranstaltninger

— inddrage finansinstitutioner i formidlingen af de teknologier/tilgange, der udvikles af projekterne.

Projekterne bør behandle de vigtigste miljøspørgsmål i alle faser af en proces' eller et produkts livscyklus. Life-Miljø vil tildele støtte til de bedste forslag, hvad angår innovative løsninger på vigtige miljøspørgsmål, som fører til holdbare såvel som kvalitativt og kvantitativt målelige konkrete resultater. Forslagene skal have en høj grad af synlighed og være teknisk og finansielt realistiske. Projekterne skal inkorporere formidling af viden. Demonstrationsaspektet er særlig vigtigt. Projekterne skal gennemføres i et teknisk omfang, som muliggør en evaluering af den tekniske og økonomiske levedygtighed ved gennemførelse i stor skala. Life-Miljø tager ikke sigte på forskning eller investering i eksisterende teknologi, men tilsigter at slå bro over kløften mellem forsknings- og udviklingsresultater og omfattende gennemførelse/introduktion på markedet. Hvor det er relevant, skal Life supplere Fællesskabets forskningsprogrammer, strukturfondene og udviklingsplanerne for landdistrikter og sigter således mod at øge synergien med og merværdien af tidligere og igangværende arbejde.

II. SPECIFIKKE MÅL

I det følgende fastlægges de specifikke indsatsområder inden for hvert af de fem mål, der er opstillet i artikel 4 i forordningen om Life (3), i overensstemmelse med retningslinjerne og fremgangsmåderne i det sjette miljøhandlingsprogram.

1. Bæredygtig udvikling i arealanvendelsen og fysisk planlægning, herunder i byområder og kystområder

1.1. Bæredygtig byudvikling (4)

1.1.1. Udvikling og fremme af bæredygtige bytransportplaner (med henblik på at reducere efterspørgslen efter bytransport, øge andelen af offentlig transport, tilskynde til mindre forurenende transportformer og forbedre miljøpræstationerne i transportsystemet som helhed)

1.1.2. Gennemførelse af integreret bymiljøforvaltning, herunder en reel sænkning af støjniveauet, navnlig i forbindelse med transport- og anlægsaktiviteter og under overholdelse af specifikke mål for miljøet.

1.2. Forvaltning af luftkvalitet

1.2.1. Støtte til planer og programmer i medfør at rammedirektivet 96/62/EF om luftkvalitet og dets afledte direktiver, i form af innovative løsninger på bekæmpelse af luftforurening eller iværksættelse, overvågning og evaluering af sådanne programmer ved hjælp af indikatorer for virkningen på sundhed og miljø, herunder bio-indikatorer (5).

2. Bæredygtig forvaltning af grundvand og overfladevand (6)

2.1. Virkningerne af forskellige former for land- og skovbrug på vandkvaliteten, med henblik på følgerne for forvaltningen af afvandingsområder (overflade- og grundvand) og havmiljø (eutrofiering). Dette område omfatter spørgsmål om pesticider, næringsstofforurening og eutrofiering, kvælstofbalancen i græsarealer og dyrkede arealer, under hensyntagen til kvantitative aspekter af betydning for integreret forvaltning af vandressourcerne.

2.2. Forbedringer i spildevandshåndtering og teknologier til spildevandsbehandling, med henblik på at øge spildevandskvaliteten og under hensyntagen til behovene for genbrug. Genanvendelse af gråvand, herunder regnvand, og genanvendelse af drænvand fra landbruget.

2.3. Udfasning af og stop for udledninger og emissioner samt tab af farlige stoffer

2.4. Oversvømmelsesforebyggelse og –kontrol i forbindelse med forvaltning af afvandingsområder.

3. Minimering af miljøbelastningen fra erhvervsmæssige aktiviteter

3.1. Renere teknologi

3.1.1. Aktiviteter, der er omfattet af IPPC-direktivet, herunder mere specifikt: a) Implementering af teknikker (i forbindelse med miljøbeskyttelse), der er mere avancerede end dem, der er beskrevet som bedste tilgængelige teknikker (BAT) i referencedokumenter. Graden af innovation, sammenlignet med de teknikker, der henvises til i referencedokumenter for bedste tilgængelige teknikker (7), bør fremgå tydeligt. b) Aktiviteter inden for sektorer, hvor der endnu ikke er udarbejdet referencedokumenter, med det formål at behandle de emner, der er opført i bilag IV til direktivet, i forbindelse med bedste tilgængelige teknikker.

3.1.2. Støtte til aktiviteter med henblik på at takle hindringer for udvikling af renere teknologi, der ikke er omfattet af IPPC-direktivet, navnlig aktiviteter, der gennemføres af små og mellemstore virksomheder.

3.2. Reduktion af emissioner af gasser, der fremmer drivhuseffekten

3.2.1. Udvikling af innovative teknikker eller metoder, der reducerer emissioner af drivhusgasser betydeligt og kvantificerbart (i alle sektorer, navnlig industri, energi, transport, landbrug, skovbrug og affaldshåndtering).

3.2.2. Innovative anvendelser af vedvarende energikilder til distribueret kraftvarmeproduktion på lokalt plan eller i lille skala (< 10 MW), som supplement til EU's andre energistøtteprogrammer.

4. Forebyggelse, genanvendelse, genvinding og nyttiggørelse alle former for affald

I prioriteret rækkefølge:

4.1. Affaldsforebyggelse i forbindelse med væsentlige affaldsstrømme, både hvad kvantitet og miljøvirkninger, som indebærer innovative midler til at: 4.1.1. nedbringe affaldsmængden ved at påvirke produktionsprocessen og/eller forbruget, uden at miljøpåvirkningerne overføres til andre faser i ressourcens livscyklus eller til andre dele af miljøet 4.1.2. mindske de risici, der er forbundet med farlige stoffer i produkter.

4.2. Genanvendelse af produkter og dele af produkter eller forlængelse af produkters livscyklus på en sådan måde, at produkternes virkning i hele livscyklussen mindskes ved at: 4.2.1. demonstrere genbrugssystemers acceptabilitet på markedet 4.2.2. udforme innovative genbrugssystemer, der opfylder eksisterende behov på markedet.

4.3. Fremme af genvinding/nyttiggørelse ved at: 4.3.1. udvikle innovative systemer til en mere effektiv sortering af affald, der letter genvinding/nyttiggørelse af batterier, emballage, skrotbiler og affald fra elektrisk og elektronisk udstyr 4.3.2. udrydde tekniske hindringer og/eller demonstrere nye anvendelser af nyttiggjorte materialer med potentiale for at øge miljøfordelene ved at genvinde/nyttiggøre plast, gummi og batterier eller andre materialer, der normalt ikke genvindes/nyttiggøres.

5. Reduktion af miljøbelastningen fra produkter og tjenesteydelser

5.1. Miljøvenlig udformning af produkter og tjenesteydelser

5.1.1. Reduktion af miljøvirkningerne i alle faser af et produkts eller en gruppe af produkters livscyklus gennem innovativt design (f.eks. gennem mærkningsordninger efter ISO Type I) og forbedring af informationsstrømmen i forsyningskæden (f.eks. gennem mærkning efter ISO type III).

5.2. Reduktion af miljøvirkningerne i produkters og tjenesteydelsers brugsfase

5.2.1. Fremme af mere miljøvenlige brugsvaner og forbrugsmønstre i forbindelse med produkter og tjenesteydelser, der har en væsentlig samlet miljøvirkning, fordi de har en udbredt anvendelse eller på grund af deres iboende egenskaber.

(1) Kun projekter, der er kendetegnet ved en »høj« grad af innovation, kan siges at være virkelig innovative i denne sammenhæng (dvs. en ny teknologi eller metode, der er resultatet af en undersøgelse eller af forskning, og som har betydning for en hel produktionsproces eller tjenesteydelse eller størstedelen heraf).

(2) Se KOM(2004) 38 endelig, Bruxelles den 28.1.2004: »Fremme af teknologi til bæredygtig udvikling: En EU-handlingsplan for miljøteknologi«.

(3) Europa-Parlamentets og Rådets forordning (EF) nr. 1655/2000 af 17. juli 2000 om det finansielle instrument for miljøet (Life)

(4) Der vil især blive lagt vægt på projekter, der kan støtte temastrategien for bymiljø, som udformet af Kommissionen — http://www.europa.eu.int/comm/environment/urban/thematic_strategy.htm

(5) Bio-indikatorer er organismer eller samfund af organismer, som reagerer på miljøpåvirkninger med ændringer i deres livsfunktioner og/eller deres kemiske struktur, og som derfor gør det muligt at drage slutninger om miljøets tilstand.

(6) Der vil især blive lagt vægt på projekter, der fremmer en sammenhængende bæredygtig og integreret strategi for vandforvaltning i overensstemmelse med vandrammedirektivet (direktiv 2000/60/EF om fastlæggelse af en ramme for Fællesskabets vandpolitiske foranstaltninger).

(7) En komplet liste over de erhvervssektorer, hvor der er ved at blive udarbejdet referencedokumenter for bedste tilgængelige teknikker, findes på: http://eippcb.jrc.es/pages/FActivities.htm